งามหน้าบินไทย99เที่ยวล่าช้ายกเลิก2ไฟลต์
การบินไทยรายงานผลกระทบหลังลูกเรือลาหยุดช่วงสงกรานต์ มีเครื่องดีเลย์ 99 เที่ยวบิน ยกเลิก 2 เที่ยวบิน
18 เม.ย. 2555

การบินไทยรายงานผลกระทบหลังลูกเรือลาหยุดช่วงสงกรานต์ มีเครื่องดีเลย์ 99 เที่ยวบิน ยกเลิก 2 เที่ยวบิน
เมื่อวันที่ 17 เม.ย.ที่ผ่านมา บริษัท การบินไทย ได้รายงานข้อเท็จจริงกรณีเที่ยวบินล่าช้าช่วงสงกรานต์ระหว่างวันที่ 13-16 เม.ย. ต่อกระทรวงคมนาคม ว่า มีเที่ยวบินที่ได้รับผลกระทบโดยรวมจากการขาดนักบินหรือลูกเรือ รวม 99 เที่ยวบิน สรุปได้ดังนี้ เที่ยวบินระหว่างประเทศ วันที่ 13 เม.ย. มีเที่ยวบินล่าช้าเกิน 15 นาที 20 เที่ยวบิน จากการขาดนักบินหรือลูกเรือรวม 7 คน โดยมีการยกเลิกเที่ยวบินเพียง 2 เที่ยวบิน จากทั้งหมดที่มีประมาณ 129 เที่ยวบินต่อวัน คือ กรุงเทพฯบอมเบย์ และกรุงเทพฯมัสดราส 
วันที่ 14 เม.ย. มีเที่ยวบินล่าช้าเกิน 15 นาที จำนวน 12 เที่ยวบิน ขาดแคลนนักบินหรือลูกเรือจำนวน 3 คน วันที่ 15 เม.ย. ล่าช้าเกิน 15 นาที 17 เที่ยวบิน ส่วนวันที่ 16 เม.ย. ล่าช้าเกิน 15 นาที จำนวน 13 เที่ยวบิน โดยขาดแคลนนักบินหรือลูกเรือ 1 คน
สำหรับเที่ยวบินในประเทศ วันที่ 13 เม.ย. ล่าช้าเกิน 15 นาที 11 เที่ยวบิน ขาดแคลนนักบินและลูกเรือ 1 คน วันที่ 14 เม.ย. ล่าช้าเกิน 15 นาที 5 เที่ยวบิน วันที่ 15 เม.ย. ล่าช้าเกิน 15 นาที 16 เที่ยวบิน และวันที่ 16 เม.ย. ล่าช้าเกิน 15 นาที 5 เที่ยวบิน โดยสายการบินภายในประเทศไม่มีเที่ยวบินยกเลิก 
ทั้งนี้ ทางกรมการบินพลเรือนจะมีการเรียกบริษัท การบินไทย มาชี้แจงข้อเท็จจริงอีกครั้ง